Suvestinė redakcija nuo 2016-09-09 iki 2017-03-01

Sprendimas paskelbtas: TAR 2011-02-18, i. k. 2011-00198

KAUNO MIESTO SAVIVALDYBĖS TARYBA

SPRENDIMAS

DĖL ASMENS (ŠEIMOS) SOCIALINIŲ PASLAUGŲ POREIKIO NUSTATYMO IR SOCIALINIŲ PASLAUGŲ SKYRIMO KAUNO MIESTE TVARKOS APRAŠO PATVIRTINIMO

2011 m. vasario 18 d.	Nr. T-91

Kaunas

Vadovaudamasi Lietuvos Respublikos vietos savivaldos įstatymo (Žin., 1994, Nr. 55-1049; 2008, Nr. 113-4290; 2010, Nr. 25-1177, Nr. 84-4406) 6 straipsnio 12 punktu, 18 straipsnio 1 dalimi ir Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-94 „Dėl Asmens (šeimos) socialinių paslaugų poreikio nustatymo ir skyrimo tvarkos aprašo ir Senyvo amžiaus asmens bei suaugusio asmens su negalia socialinės globos poreikio nustatymo metodikos patvirtinimo“ (Žin., 2006, Nr. 43-1571; 2007, Nr. 32-1162), Kauno miesto savivaldybės taryba n u s p r e n d ž i a:

1. Patvirtinti Asmens (šeimos) socialinių paslaugų poreikio nustatymo ir socialinių paslaugų skyrimo Kauno mieste tvarkos aprašą (pridedama).

2. Pripažinti netekusiais galios:

2.1. Kauno miesto savivaldybės tarybos 2008 m. rugsėjo 11 d. sprendimą Nr. T-428 „Dėl Asmens (šeimos) socialinių paslaugų poreikio nustatymo ir socialinių paslaugų skyrimo Kauno mieste tvarkos aprašo patvirtinimo“;

2.2. Kauno miesto savivaldybės tarybos 2009 m. balandžio 9 d. sprendimą Nr. T-222 „Dėl Kauno miesto savivaldybės tarybos 2008 m. rugsėjo 11 d. sprendimo Nr. T-428 „Dėl Asmens (šeimos) socialinių paslaugų poreikio nustatymo ir socialinių paslaugų skyrimo Kauno mieste tvarkos aprašo patvirtinimo“ pakeitimo“;

2.3. Kauno miesto savivaldybės tarybos 2010 m. kovo 20 d. sprendimą Nr. T-125 „Dėl Kauno miesto savivaldybės tarybos 2008 m. rugsėjo 11 d. sprendimo Nr. T-428 „Dėl Asmens (šeimos) socialinių paslaugų poreikio nustatymo ir socialinių paslaugų skyrimo Kauno mieste tvarkos aprašo patvirtinimo“ pakeitimo“.

Šis sprendimas gali būti skundžiamas Lietuvos Respublikos administracinių bylų teisenos įstatymo (Žin., 1999, Nr. 13-308; 2000, Nr. 85-2566) nustatyta tvarka.

Savivaldybės meras	Andrius Kupčinskas

PATVIRTINTA

Kauno miesto savivaldybės tarybos

2011 m. vasario 18 d.

sprendimu Nr. T-91

ASMENS (ŠEIMOS) SOCIALINIŲ PASLAUGŲ POREIKIO NUSTATYMO IR SOCIALINIŲ PASLAUGŲ SKYRIMO KAUNO MIESTE TVARKOS APRAŠAS

I. BENDROSIOS NUOSTATOS

1. Asmens (šeimos) socialinių paslaugų poreikio nustatymo ir socialinių paslaugų skyrimo Kauno mieste tvarkos aprašas (toliau – Aprašas) nustato asmens (šeimos) socialinių paslaugų poreikį nustatančius subjektus, asmens (šeimos) socialinių paslaugų poreikio nustatymo kriterijus ir procedūrą, asmens socialinės globos poreikio vertinimo, socialinių paslaugų skyrimo, sustabdymo ir nutraukimo, asmens siuntimo į socialinių paslaugų įstaigas (toliau – Įstaiga) tvarką, asmens (šeimos) teises ir pareigas, informacijos apie asmenis, gaunančius socialines paslaugas, saugojimą ir skundų nagrinėjimo tvarką.

2. Aprašas taikomas nustatant individualų socialinių paslaugų poreikį, priimant sprendimą dėl socialinių paslaugų skyrimo ir siuntimo į Įstaigas asmenims (šeimoms), deklaravusiems gyvenamąją vietą Kauno mieste ir pageidaujantiems gauti socialines paslaugas, kurias finansuoja Kauno miesto savivaldybė (toliau – Savivaldybė) iš savo biudžeto lėšų ar valstybės biudžeto specialių tikslinių dotacijų Savivaldybės biudžetui.

3. Aprašas parengtas vadovaujantis Lietuvos Respublikos socialinių paslaugų įstatymu (Žin., 2006, Nr. 17-589), Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl Socialinių paslaugų katalogo patvirtinimo“ (Žin., 2006, Nr. 43-1570), Asmens (šeimos) socialinių paslaugų poreikio nustatymo ir skyrimo tvarkos aprašu ir Senyvo amžiaus asmens bei suaugusio asmens su negalia socialinės globos poreikio nustatymo metodika, patvirtintais Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-94 (Žin., 2006, Nr. 43-1571; 2007, Nr. 32-1162), 2006 m. birželio 27 d. įsakymu Nr. A1-179 „Dėl Socialinės rizikos vaiko ar likusio be tėvų globos vaiko socialinės globos poreikio nustatymo metodikos patvirtinimo“ (Žin., 2006, Nr. 73-2795), 2006 m. rugsėjo 9 d. įsakymu Nr. A1-255 „Dėl Socialinės globos poreikio vaikui su negalia nustatymo metodikos patvirtinimo“ (Žin., 2006, Nr. 97-3793).

4. Asmens (šeimos) socialinių paslaugų poreikis nustatomas individualiai pagal asmens nesavarankiškumą ir galimybes savarankiškumą ugdyti ar kompensuoti asmens interesus ir poreikius atitinkančiomis socialinėmis paslaugomis pagal socialinių paslaugų poreikio nustatymo kriterijus.

5. Apraše vartojamos sąvokos atitinka Lietuvos Respublikos socialinių paslaugų įstatyme ir jo įgyvendinamuosiuose teisės aktuose apibrėžtas sąvokas.

II. ASMENS (ŠEIMOS) SOCIALINIŲ PASLAUGŲ POREIKĮ NUSTATANTYS SUBJEKTAI

6. Asmens (šeimos) socialinių paslaugų poreikį nustato Kauno miesto savivaldybės administracijos Socialinių paslaugų skyriaus (toliau – Socialinių paslaugų skyrius) reguliavimo sričiai priskirtų socialinių paslaugų įstaigų (toliau – Socialinių paslaugų įstaigos) socialiniai darbuotojai, kurie dirba su atskiromis asmenų socialinėmis grupėmis ir yra kompetentingi atlikti vertinimą:

6.1. Kauno miesto socialinių paslaugų centras nustato:

6.1.1. senyvo amžiaus asmenų ir vaikų su negalia, gyvenančių savo namuose, specialiųjų socialinių paslaugų (socialinės priežiūros ir socialinės globos) poreikį;

Punkto pakeitimai:

Nr. T-656, 2014-11-27, paskelbta TAR 2014-12-01, i. k. 2014-18258

6.1.2. socialinės rizikos vaiko, gyvenančio šeimoje arba globojamo giminaičių šeimoje, ir socialinės rizikos šeimų specialiųjų socialinių paslaugų (socialinės priežiūros ir socialinės globos) poreikį;

6.1.3. suaugusių asmenų su negalia, gyvenančių savo namuose, socialinės priežiūros (pagalbos į namus) ir dienos socialinės globos asmens namuose poreikį, kai paslaugas teikia Kauno miesto socialinių paslaugų centras;

6.1.4. senyvo amžiaus asmenų, pateikusių prašymus gauti ir gaunančius dienos socialinės globos paslaugas Kauno miesto socialinių paslaugų centre, specialiųjų socialinių paslaugų (socialinės globos) poreikį.

Papildyta papunkčiu:

Nr. T-26, 2014-01-16, paskelbta TAR 2014-01-20, i. k. 2014-00326

Papunkčio pakeitimai:

Nr. T-656, 2014-11-27, paskelbta TAR 2014-12-01, i. k. 2014-18258

6.2. Kauno neįgaliojo jaunimo užimtumo centras nustato:

6.2.1. suaugusių asmenų su negalia, gyvenančių savo namuose, specialiųjų socialinių paslaugų (socialinės priežiūros ir socialinės globos) poreikį;

Punkto pakeitimai:

Nr. T-656, 2014-11-27, paskelbta TAR 2014-12-01, i. k. 2014-18258

6.2.2. suaugusių asmenų su negalia, pateikusių prašymus gauti ir gaunančius socialinės priežiūros, dienos ir trumpalaikės socialinės globos paslaugas Kauno neįgaliojo jaunimo užimtumo centre, specialiųjų socialinių paslaugų (socialinės priežiūros ir socialinės globos) poreikį.

Punkto pakeitimai:

Nr. T-656, 2014-11-27, paskelbta TAR 2014-12-01, i. k. 2014-18258

Punkto pakeitimai:

Nr. T-152, 2013-03-21, paskelbta TAR 2013-03-21, i. k. 2013-00971

6.3. Kauno kartų namai nustato:

6.3.1. senyvo amžiaus asmenų ir suaugusių asmenų su negalia, pateikusių prašymus gauti ir gaunančius socialinės priežiūros, dienos, trumpalaikės ir ilgalaikės socialinės globos paslaugas Kauno kartų namuose, specialiųjų socialinių paslaugų (socialinės priežiūros ir socialinės globos) poreikį;

Punkto pakeitimai:

Nr. T-152, 2013-03-21, paskelbta TAR 2013-03-21, i. k. 2013-00971

Nr. T-656, 2014-11-27, paskelbta TAR 2014-12-01, i. k. 2014-18258

6.3.2. Neteko galios nuo 2015-01-01

Punkto naikinimas:

Nr. T-656, 2014-11-27, paskelbta TAR 2014-12-01, i. k. 2014-18258

6.3.3. socialinės rizikos šeimų, pageidaujančių gauti ar gaunančių socialines paslaugas Kauno kartų namuose, specialiųjų socialinių paslaugų (socialinės priežiūros) poreikį.

Punkto pakeitimai:

Nr. T-26, 2014-01-16, paskelbta TAR 2014-01-20, i. k. 2014-00326

6.4. Kauno Panemunės senelių namai nustato:

6.4.1. senyvo amžiaus asmenų ir suaugusių asmenų su negalia, pateikusių prašymus gauti ir gaunančius socialinės priežiūros, dienos, trumpalaikės ir ilgalaikės socialinės globos paslaugas Kauno Panemunės senelių namuose, specialiųjų socialinių paslaugų (socialinės priežiūros ir socialinės globos) poreikį;

Punkto pakeitimai:

Nr. T-656, 2014-11-27, paskelbta TAR 2014-12-01, i. k. 2014-18258

6.4.2. senyvo ir pensinio amžiaus asmenų ir suaugusių asmenų su negalia, pageidaujančių gauti trumpalaikės socialinės globos paslaugas ar gaunančių socialines paslaugas Kauno Panemunės senelių namuose, specialiųjų socialinių paslaugų (socialinės globos) poreikį.

Punkto pakeitimai:

Nr. T-152, 2013-03-21, paskelbta TAR 2013-03-21, i. k. 2013-00971

6.5. Nakvynės namai nustato socialinės rizikos asmenų specialiųjų socialinių paslaugų (socialinės priežiūros ir socialinės globos) poreikį. Laikino apnakvindinimo paslaugų poreikis nėra nustatomas. Laikino apnakvindinimo paslaugas gaunantys asmenys, apsvaigę nuo alkoholio, narkotikų ir kitų toksinių medžiagų, priimami pagal Savivaldybės administracijos direktoriaus nustatytą tvarką.

Punkto pakeitimai:

Nr. T-448, 2016-09-06, paskelbta TAR 2016-09-08, i. k. 2016-23369

6.6. Vaikų gerovės centras „Pastogė“ nustato socialinės rizikos vaiko, gaunančio socialines paslaugas šioje įstaigoje ar grąžinto į šeimą, pasibaigus trumpalaikei socialinei globai, ir socialinės rizikos šeimų, kurių vaikai globojami svetimoje šeimoje, specialiųjų socialinių paslaugų (socialinės priežiūros ir socialinės globos) poreikį.

6.7. Kauno savivaldybės ir „Atžalyno“ vaikų globos namai nustato socialinės rizikos vaiko ir socialinės rizikos šeimų, gaunančių socialines paslaugas šioje įstaigoje, specialiųjų socialinių paslaugų (socialinės priežiūros ir socialinės globos) poreikį.

6.8. Kauno specialioji mokykla nustato vaikų su negalia, gaunančių socialines paslaugas šioje įstaigoje, specialiųjų socialinių paslaugų (socialinės globos) poreikį, vadovaudamasi Kauno miesto savivaldybės tarybos 2014 m. spalio 16 d. sprendimu Nr. T-458 „Dėl Asmens dienos socialinės globos teikimo ir sumokėjimo už dienos socialinės globos paslaugas Kauno specialiojoje mokykloje tvarkos aprašo ir perkamos (parduodamos) ir finansuojamos dienos socialinės globos kainos Kauno specialiojoje mokykloje patvirtinimo.

Punkto pakeitimai:

Nr. T-152, 2013-03-21, paskelbta TAR 2013-03-21, i. k. 2013-00971

Nr. T-656, 2014-11-27, paskelbta TAR 2014-12-01, i. k. 2014-18258

6.9. Kitos socialinių paslaugų įstaigos, Socialinių paslaugų įstatymo nustatyta tvarka turinčios teisę teikti socialinę globą, nustato asmenų (šeimų), gaunančių jose socialines paslaugas, socialinių paslaugų poreikį.

Papildyta punktu:

Nr. T-656, 2014-11-27, paskelbta TAR 2014-12-01, i. k. 2014-18258

Punkto pakeitimai:

Nr. T-121, 2012-03-15, paskelbta TAR 2012-03-15, i. k. 2012-00566

7. Socialinių paslaugų įstaigos direktorius savo įsakymu paskiria atsakingus socialinius darbuotojus socialinių paslaugų poreikiui nustatyti (toliau – socialiniai darbuotojai).

8. Tais atvejais, kai asmens (šeimos) socialinių paslaugų poreikiui nustatyti reikalingos kitų sričių specialistų išvados, Savivaldybės administracijos direktoriaus įsakymu gali būti sudaroma specialistų komisija.

9. Socialiniai darbuotojai peržiūri asmens (šeimos) socialinių paslaugų poreikį pasikeitus aplinkybėms ar asmens sveikatos būklei.

10. Asmens (šeimos), gaunančio (gaunančios) socialines paslaugas ne Socialinių paslaugų įstaigose, socialinių paslaugų poreikį nustato tos įstaigos (vaikų globos namų, gydymo, slaugos ir palaikomojo gydymo įstaigų, psichiatrijos ligoninės, įstaigų, skirtų asmenims su specialiaisiais poreikiais, laisvės atėmimo įstaigose ir kt.) socialiniai darbuotojai, bendradarbiaudami su Socialinių paslaugų skyriaus atsakingu darbuotoju.

III. KREIPIMOSI DĖL ASMENS (ŠEIMOS) SOCIALINIŲ PASLAUGŲ POREIKIO NUSTATYMO TVARKA

11. Asmuo (vienas iš suaugusių šeimos narių ar jo globėjas, rūpintojas), užpildydamas SP-8 formą „Prašymas-paraiška socialinėms paslaugoms gauti“ (toliau – Prašymas-paraiška), patvirtintą Lietuvos Respublikos socialinės apsaugos ir darbo ministro įsakymu 2005 m. birželio 27 d. įsakymu Nr. A1-183 (Žin., 2005, Nr. 81-2986; 2006, Nr. 79-3126), dėl socialinių paslaugų gavimo kreipiasi:

11.1. dėl bendrųjų paslaugų (transporto ir maitinimo organizavimo) – į Socialinių paslaugų įstaigą, teikiančią šias paslaugas;

11.2. dėl socialinės priežiūros senyvo amžiaus asmenims ir suaugusiems asmenims su negalia (pagalbos į namus, apgyvendinimo laikino gyvenimo namuose – nakvynės namuose ir dienos centruose, Savarankiško gyvenimo namuose) – į Socialinių paslaugų įstaigą, teikiančią šias paslaugas;

Punkto pakeitimai:

Nr. T-26, 2014-01-16, paskelbta TAR 2014-01-20, i. k. 2014-00326

Nr. T-656, 2014-11-27, paskelbta TAR 2014-12-01, i. k. 2014-18258

11.3. dėl dienos socialinės globos (Įstaigoje ar namuose) senyvo amžiaus asmenims ir suaugusiems asmenims su negalia, trumpalaikės socialinės globos senyvo amžiaus asmenims ir suaugusiems asmenims su negalia arba socialinės rizikos asmeniui, (šeimai) (Įstaigoje) – į Socialinių paslaugų įstaigą, teikiančią šias paslaugas;

Punkto pakeitimai:

Nr. T-656, 2014-11-27, paskelbta TAR 2014-12-01, i. k. 2014-18258

11.4. dėl dienos ir trumpalaikės socialinės globos vaikams su negalia ir ilgalaikės socialinės globos – į Socialinių paslaugų skyrių.

Punkto pakeitimai:

Nr. T-152, 2013-03-21, paskelbta TAR 2013-03-21, i. k. 2013-00971

12. Asmuo (vienas iš suaugusių šeimos narių) ar jo globėjas, rūpintojas, besikreipiantis dėl socialinių paslaugų gavimo, turi pateikti šiuos dokumentus:

12.1. asmens tapatybę patvirtinantį dokumentą (pasą, asmens tapatybės kortelę, leidimą laikinai gyventi Lietuvoje (ne Europos Sąjungos valstybių narių piliečiams);

12.2. pažymą apie deklaruotą gyvenamąją vietą arba pažymą, patvirtinančią, kad asmuo yra įtrauktas į gyvenamosios vietos neturinčių asmenų apskaitą (tik tuo atveju, kai nėra duomenų gyvenamosios vietos apskaitos dokumentuose);

12.3. kitus dokumentus, reikalingus socialinių paslaugų poreikiui nustatyti.

Papildyta punktu:

Nr. T-152, 2013-03-21, paskelbta TAR 2013-03-21, i. k. 2013-00971

13. Veikdami asmens (šeimos) ar visuomenės socialinio saugumo interesais, Prašymą-paraišką dėl socialinių paslaugų skyrimo asmeniui (šeimai) gali pateikti bendruomenės nariai ar kiti suinteresuoti asmenys, nurodę priežastį, dėl kurios asmuo (vienas iš suaugusių šeimos narių ar jo globėjas, rūpintojas) negali to padaryti pats.

14. Dėl bendrųjų socialinių paslaugų (išskyrus transporto ir maitinimo organizavimo paslaugas) skyrimo asmens (vieno iš suaugusių šeimos narių ar jo globėjo, rūpintojo) Prašymas-paraiška nebūtinas.

15. Kauno miesto savivaldybės administracijos Vaiko teisių apsaugos skyrius (toliau – Vaiko teisių apsaugos skyrius) priima sprendimą dėl socialinės rizikos vaiko paėmimo iš šeimos ar palikimo šeimoje. Jei vaikas paliekamas šeimoje, Vaiko teisių apsaugos skyrius raštu kreipiasi į Kauno miesto socialinių paslaugų centrą dėl socialinių paslaugų poreikio socialinės rizikos vaikui ar šeimai nustatymo.

IV. ASMENS (ŠEIMOS) SOCIALINIŲ PASLAUGŲ POREIKIO NUSTATYMO PROCEDŪRA

16. Socialinis darbuotojas ne vėliau kaip per 14 kalendorinių dienų nuo Prašymo – paraiškos gavimo dienos privalo nustatyti asmens (šeimos) socialinių paslaugų poreikį (išskyrus atvejį, kai nustatomas socialinės globos poreikis).

Punkto pakeitimai:

Nr. T-656, 2014-11-27, paskelbta TAR 2014-12-01, i. k. 2014-18258

17. Jei asmuo (šeima) pageidauja gauti tik bendrąsias socialines paslaugas (informavimo, konsultavimo, tarpininkavimo ir atstovavimo, maitinimo organizavimo, transporto organizavimo ir kt.), asmens (šeimos) socialinių paslaugų poreikio nustatyti nebūtina.

18. Asmens (šeimos) socialinių paslaugų poreikį nustato socialinis darbuotojas, užpildydamas Asmens (šeimos) socialinių paslaugų poreikio vertinimo formą, pateiktą Asmens (šeimos) socialinių paslaugų poreikio nustatymo ir skyrimo tvarkos aprašo, patvirtinto Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-94, 1 priede.

19. Užpildytos asmens (šeimos) socialinių paslaugų poreikio vertinimo formos užregistruojamos registracijos žurnale, kuris yra saugomas Įstaigoje. Duomenys apie asmeniui skirtas ir teikiamas ar neskirtas (nurodant jų neskyrimo priežastis) socialines paslaugas nurodomi Socialinės paramos šeimai informacinėje sistemoje (SPIS).

Punkto pakeitimai:

Nr. T-656, 2014-11-27, paskelbta TAR 2014-12-01, i. k. 2014-18258

20. Jei nustačius asmens socialinių paslaugų poreikį padaroma išvada, kad bendrųjų socialinių paslaugų ar socialinės priežiūros asmeniui nepakanka, atliekamas asmens socialinės globos poreikio nustatymas.

21. Asmens socialinės globos poreikis nustatomas per 30 kalendorinių dienų nuo prašymo gavimo dienos. Jeigu reikia, motyvuotu Socialinių paslaugų įstaigos, nustatančios socialinių paslaugų poreikį, prašymu Savivaldybės administracijos direktoriaus įsakymu šis terminas gali būti pratęsiamas.

22. Senyvo amžiaus asmens ir suaugusio asmens su negalia socialinės globos poreikio vertinimas atliekamas pagal Senyvo amžiaus asmens bei asmens su negalia socialinės globos poreikio nustatymo metodikos, patvirtintos Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-94, 1 ir 2 priedus.

23. Socialinės rizikos vaiko ir likusio be tėvų globos vaiko socialinės globos poreikis nustatomas, vadovaujantis Socialinės rizikos vaiko ir likusio be tėvų globos vaiko socialinės globos poreikis nustatymo metodika, patvirtinta Lietuvos Respublikos socialinės apsaugos ir darbo ministro 2006 m. birželio 27 d. įsakymu Nr. A1-179. Vaiko su negalia socialinės globos poreikis nustatomas, vadovaujantis Socialinės globos poreikio vaikui su negalia nustatymo metodika, patvirtinta Lietuvos Respublikos socialinės apsaugos ir darbo ministro 2006 m. rugsėjo 9 d. įsakymu Nr. A1-255.

24. Asmuo, jo globėjas, rūpintojas privalo teikti socialiniam darbuotojui informaciją, susijusią su asmens (šeimos) socialinių paslaugų poreikio nustatymu. Paaiškėjus, kad asmuo, kuris kreipiasi dėl socialinių paslaugų (vienas iš suaugusių šeimos narių, jo globėjas, rūpintojas), sąmoningai pateikė neteisingą informaciją socialinių paslaugų poreikiui nustatyti arba dirbtinai pablogino sąlygas, norėdamas gauti socialines paslaugas, socialinių paslaugų teikimas sustabdomas arba nutraukiamas. Asmuo (šeima) atsako už pateikiamų vertinti duomenų tikrumą ir informacijos teisingumą.

25. Jei socialiniam darbuotojui reikalinga papildoma informacija, susijusi su asmens (šeimos) socialinių paslaugų poreikio nustatymu, jis gali pareikalauti iš asmens papildomų dokumentų.

26. Sveikatos priežiūros, švietimo ir ugdymo įstaigų, policijos ir kitų institucijų darbuotojai ir kiti asmenys privalo teikti socialiniams darbuotojams išvadas, būtinas asmens (šeimos) socialinių paslaugų poreikiui nustatyti. Tais atvejais, kai asmens (šeimos) socialinių paslaugų poreikiui nustatyti reikalingos kitų sričių specialistų išvados, Savivaldybės administracijos direktoriaus įsakymu sudaroma specialistų komisija.

Punkto pakeitimai:

Nr. T-152, 2013-03-21, paskelbta TAR 2013-03-21, i. k. 2013-00971

V. SOCIALINIŲ PASLAUGŲ ASMENIUI (ŠEIMAI) SKYRIMAS, JŲ TEIKIMO SUSTABDYMAS IR NUTRAUKIMAS

27. Nustatęs, kad asmuo yra savarankiškas ir socialinė globa jam nebūtina, socialinis darbuotojas pateikia išvadą dėl bendrųjų socialinių paslaugų ar socialinės priežiūros asmeniui skyrimo.

28. Socialinis darbuotojas, nustatęs Socialinių paslaugų įstaigoje gaunančio socialines paslaugas asmens socialinių paslaugų poreikį, vertinimo išvadas pateikia Socialinių paslaugų įstaigos direktoriui.

29. Socialinis darbuotojas, nustatęs Socialinių paslaugų įstaigoje gaunančio asmens (šeimos) socialinės priežiūros ar socialinės globos poreikį, užpildo asmens (šeimos) socialinių paslaugų poreikio vertinimo formą ir pateikia Socialinių paslaugų įstaigos direktoriui.

30. Socialinių paslaugų įstaigos direktorius (kai paslaugos teikiamos šioje įstaigoje) per 14 kalendorinių dienų nuo socialinių paslaugų poreikio vertinimo išvadų gavimo dienos priima sprendimą dėl socialinės priežiūros paslaugų, o per 30 kalendorinių dienų – dėl socialinės globos asmeniui (šeimai) skyrimo, nutraukimo ar sustabdymo ir užpildo Sprendimo dėl socialinių paslaugų ir specialiosios pagalbos priemonių asmeniui skyrimo SP-9 formą, patvirtintą Lietuvos Respublikos socialinės apsaugos ir darbo ministro 2005 m. birželio 27 d. įsakymu Nr. A1-183 (Žin., 2005, Nr. 81-2986).

31. Socialinių paslaugų įstaigos direktorius, priėmęs sprendimą dėl socialinės globos paslaugų skyrimo, nutraukimo ar sustabdymo, per 3 darbo dienas informuoja Socialinių paslaugų skyriaus atsakingą darbuotoją ir dėl socialinių paslaugų Vaiko teisių apsaugos skyrių (jei sprendimas priimtas dėl socialinių paslaugų skyrimo socialinės rizikos vaikui ar šeimai).

32. Senyvo amžiaus asmenims, asmenims su negalia, turintiems suaugusius vaikus Kauno mieste (išskyrus atvejus, kai suaugę vaikai yra neįgalūs arba pensinio amžiaus), ir vaikams su negalia ir jų šeimos nariams (išskyrus atvejus, kai vaikų su negalia tėvai yra neįgalūs), socialinės priežiūros (pagalbos į namus) paslaugos gali būti skiriamos tik Kauno miesto savivaldybės gyventojų mokėjimo už socialines paslaugas tvarkos aprašo 1 priedo 11.1–11.5 punktuose nurodytos paslaugos, kurioms yra nustatytas poreikis.

33. Vienišiems senyvo amžiaus asmenims, vienišiems asmenims su negalia ir kitiems asmenims ir šeimoms, laikinai dėl ligos ar kitų priežasčių netekusiems savarankiškumo, socialinės priežiūros (pagalbos į namus) paslaugos gali būti skiriamos Kauno miesto savivaldybės gyventojų mokėjimo už socialines paslaugas tvarkos aprašo 1 priedo 10.1–10.8 punktuose nurodytos paslaugos, kurioms yra nustatytas poreikis.

34. Jeigu laikinai nėra galimybės teikti socialinės priežiūros (pagalbos į namus) paslaugų, asmuo (šeima) įrašomas į laukiančiųjų gauti socialinės priežiūros (pagalbos į namus) paslaugas pagal asmens (šeimos) poreikio vertinimo datą (kai yra tos pačios datos poreikių vertinimas – pagal asmens (šeimos) Prašymo-paraiškos datą). Šiuo atveju sprendimas teikti socialinės priežiūros (pagalbos į namus) paslaugas priimamas ir sutartis su paslaugų gavėju pasirašoma atsiradus galimybei teikti pagalbą į namus.

35. Socialinės priežiūros (pagalbos į namus ir socialinių įgūdžių ugdymo ir palaikymo) paslaugų teikimas sustabdomas:

35.1. paaiškėjus, kas asmuo (šeima), jo globėjas, rūpintojas, besikreipiantis dėl paslaugų, pateikė neteisingą informaciją socialinių paslaugų poreikiui įvertinti. Šiuo atveju paslaugų teikimas sustabdomos tol, kol atsižvelgiant į naujai paaiškėjusias aplinkybes pakartotinai nustatomas paslaugų poreikis;

35.2. įtarus, kad paslaugas gaunantis asmuo (šeima) gali sirgti užkrečiama liga, iki tol, kol gaunama medikų išvada raštu, kad asmuo nekelia pavojaus paslaugų teikėjui užsikrėsti. Kilus tokiam pavojui, socialinis darbuotojas nedelsdamas organizuoja asmeniui (šeimai) medikų pagalbą;

35.3. asmeniui (šeimai), nesilaikančiam sutarties sąlygų;

35.4. kai socialiniam darbuotojui nėra užtikrintos saugios darbo sąlygos (netvarkingai laikomi naminiai gyvūnai ar kt.) ar socialinis darbuotojas patiria psichologinį spaudimą (yra žeminamas, vadinamas necenzūriniais žodžiais ar kt.).

Punkto pakeitimai:

Nr. T-152, 2013-03-21, paskelbta TAR 2013-03-21, i. k. 2013-00971

36. Specialiosios socialinės priežiūros (pagalbos į namus ir socialinių įgūdžių ugdymo ir palaikymo) paslaugų teikimas asmeniui (šeimai) atnaujinamas išnykus aplinkybėms, dėl kurių buvo priimtas sprendimas sustabdyti paslaugų teikimą ir (ar) kartotinai nustačius paslaugų poreikį.

Punkto pakeitimai:

Nr. T-152, 2013-03-21, paskelbta TAR 2013-03-21, i. k. 2013-00971

37. Socialinės priežiūros (pagalbos į namus ir socialinių įgūdžių ugdymo ir palaikymo) paslaugų teikimas nutraukiamas:

37.1. asmeniui raštu atsisakius teikiamų paslaugų;

37.2. pasikeitus asmens (šeimos) socialiniam statusui (pasveikus, įsidarbinus ar šeimą išbraukus iš socialinės rizikos šeimų, auginančių vaikus, apskaitos ir kt.);

37.3. asmeniui išvykus nuolat gyventi į kitą vietovę;

37.4. pradėjus teikti asmeniui socialinę globą;

37.5. asmeniui atsisakius vykdyti sutartyje nurodytas sąlygas;

37.6. sustabdžius socialinės priežiūros paslaugų teikimą pagal Aprašo 35 punktą, šiame punkte nurodytoms aplinkybėms neišnykus;

Papildyta punktu:

Nr. T-152, 2013-03-21, paskelbta TAR 2013-03-21, i. k. 2013-00971

37.7. socialinės rizikos šeimoje augantiems vaikams tapus pilnamečiais;

Papildyta punktu:

Nr. T-656, 2014-11-27, paskelbta TAR 2014-12-01, i. k. 2014-18258

37.8. kai nežinoma asmens (šeimos) gyvenamoji vieta.

Papildyta punktu:

Nr. T-656, 2014-11-27, paskelbta TAR 2014-12-01, i. k. 2014-18258

Punkto pakeitimai:

Nr. T-152, 2013-03-21, paskelbta TAR 2013-03-21, i. k. 2013-00971

38. Socialinės globos paslaugų teikimas nutraukiamas:

38.1. asmeniui raštu atsisakius teikiamų paslaugų (nurodžius priežastis);

38.2. asmeniui atsisakius vykdyti sutartyje nurodytas sąlygas.

39. Jei nustačius asmens socialinių paslaugų poreikį padaroma išvada, kad bendrųjų socialinių paslaugų ir (ar) socialinės priežiūros paslaugų asmeniui (šeimai) nepakanka, atliekamas asmens socialinės globos poreikio nustatymas.

40. Jei nustačius asmens socialinių paslaugų poreikį padaroma išvada, kad asmeniui reikalinga socialinė globa, kuri nėra teikiama Socialinių paslaugų įstaigoje, poreikio vertinimo forma pateikiama Socialinių paslaugų skyriaus atsakingam darbuotojui.

41. Socialinis darbuotojas, nustatęs asmens (šeimos) socialinių paslaugų poreikį, pateikia išvadas su įrašu, į kokio tipo globos namus asmuo turi būti siunčiamas, Socialinių paslaugų skyriaus atsakingam darbuotojui.

Punkto pakeitimai:

Nr. T-26, 2014-01-16, paskelbta TAR 2014-01-20, i. k. 2014-00326

42. Jei nustačius asmens (šeimos) socialinių paslaugų poreikį padaroma išvada, kad asmeniui reikalinga socialinė globa, asmuo, pageidaujantis gauti šias paslaugas, ar jam atstovaujantis asmuo Socialinių paslaugų skyriaus atsakingam darbuotojui turi pateikti šiuos papildomus dokumentus:

42.1. pensininko ar neįgaliojo pažymėjimo kopiją;

42.2. medicininės socialinės ekspertizės komisijos pažymą apie neįgalumą ir jos kopiją;

42.3. sveikatos įstaigos pažymą (formą 027/a);

Punkto pakeitimai:

Nr. T-26, 2014-01-16, paskelbta TAR 2014-01-20, i. k. 2014-00326

42.4. artimųjų (sutuoktinio, vaikų, tėvų) mirties ar ištuokos liudijimą ir jo kopiją;

42.5. jei reikia, kitų specialistų išvadas ar sprendimus (Vaiko teisių apsaugos skyriaus, pedagoginės psichologinės tarnybos, švietimo įstaigos ir kt.);

42.6. kitus reikiamus dokumentus.

43. Socialinių paslaugų skyriaus atsakingas darbuotojas gautus dokumentus pateikia Savivaldybės administracijos direktoriaus įsakymu sudarytai komisijai (toliau – Komisija) ir ji per 30 kalendorinių dienų nuo visų reikalingų dokumentų gavimo dienos priima sprendimą dėl socialinės globos skyrimo, nutraukimo ar sustabdymo senyvo amžiaus asmenims, suaugusiems asmenims ir vaikams su negalia. Į Komisijos sudėtį sprendžiamojo balso teise įtraukiami Socialinių paslaugų skyriaus ir Vaiko teisių apsaugos skyriaus atstovai, Savivaldybės mero potvarkiu paskirti asmenys. Į Komisijos posėdžius gali būti kviečiami Socialinių paslaugų įstaigų atstovai.

44. Socialinių paslaugų skyriaus atsakingas darbuotojas užpildo Sprendimo dėl socialinių paslaugų ir specialiosios pagalbos priemonių asmeniui skyrimo SP-9 formą, patvirtintą Lietuvos Respublikos socialinės apsaugos ir darbo ministro 2005 m. birželio 27 d. įsakymu Nr. A1-183. Ją pasirašo Komisijos pirmininkas ar jo pavaduotojas.

45. Priėmus sprendimą dėl socialinės globos skyrimo Socialinių paslaugų įstaigose arba Įstaigose, kurių savininko teises ir pareigas įgyvendinanti institucija ar dalininkė (savininkė) nėra Savivaldybė arba Socialinės apsaugos ir darbo ministerija, asmuo yra įrašomas į Komisijos sudarytą eilę. Eilė sudaroma pagal sprendimų priėmimo datą, o tais atvejais, kai tos pačios datos sprendimai yra priimti dėl kelių asmenų, – pagal Prašymo-paraiškos pateikimo datą.

46. Priėmus sprendimą dėl socialinės globos skyrimo Įstaigose, kurių savininko teises ir pareigas įgyvendinanti institucija ar dalininkė (savininkė) yra Socialinės apsaugos ir darbo ministerija (toliau – Globos namai), atsakingas darbuotojas sprendimo kopiją ne vėliau kaip per 3 darbo dienas išsiunčia Neįgaliųjų reikalų departamentui prie Socialinės apsaugos ir darbo ministerijos (toliau – Departamentas).

Punkto pakeitimai:

Nr. T-152, 2013-03-21, paskelbta TAR 2013-03-21, i. k. 2013-00971

47. Kai socialinės rizikos vaikui ar likusiam be tėvų globos vaikui bendrųjų socialinių paslaugų ir socialinės priežiūros nepakanka, socialinę priežiūrą teikiančios socialinių paslaugų įstaigos socialinis darbuotojas nustato socialinės globos poreikį ir teikia išvadą Vaiko teisių apsaugos skyriui.

48. Nustačius vaikui laikinąją ar nuolatinę globą, Vaiko teisių apsaugos skyrius siunčia įstaigai, teikiančiai trumpalaikės ar ilgalaikės socialinės globos paslaugas, teismo sprendimą ar Savivaldybės administracijos direktoriaus įsakymą dėl vaiko laikinosios ar nuolatinės globos.

49. Vaiko teisių apsaugos skyriaus atsakingas darbuotojas (bendradarbiaudamas su Socialinių paslaugų skyriumi) parengia pagal formą, patvirtintą Lietuvos Respublikos socialinės apsaugos ir darbo ministro 2005 m. birželio 27 d. įsakymu Nr. A1-183 (Žin., 2006, Nr. 79-3126), sprendimą skirti vaikui, kuriam nustatyta nuolatinė globa, ilgalaikę socialinę globą ir vaikui, kuriam nustatyta laikinoji globa, – trumpalaikę socialinę globą Globos namuose, kurių savininko teises ir pareigas įgyvendina ar dalininkas (savininkas) yra Socialinės apsaugos ir darbo ministerija. Sprendimą pasirašo Vaiko teisių apsaugos skyriaus vedėjas, jo atostogų, komandiruotės ar ligos atveju – skyriaus vedėjo pavaduotojas. Sprendimo kopija išsiunčiama Valstybės vaiko teisių apsaugos ir įvaikinimo tarnybai prie Socialinės apsaugos ir darbo ministerijos ne vėliau kaip per 3 darbo dienas nuo sprendimo pasirašymo dienos.

Punkto pakeitimai:

Nr. T-152, 2013-03-21, paskelbta TAR 2013-03-21, i. k. 2013-00971

50. Išskirtiniais atvejais, kai asmuo (šeima) ar vaikas patiria fizinį ar psichologinį smurtą ar kyla grėsmė jo fiziniam ar emociniam saugumui, sprendimas dėl socialinių paslaugų skyrimo gali būti priimtas nenustačius socialinių paslaugų poreikio. Tokiu atveju socialinių paslaugų poreikis turi būti nustatytas suteikus (arba jau teikiant) socialines paslaugas (pvz.: intensyvios krizių įveikimo pagalbos, laikino apgyvendinimo).

51. Sprendimo dėl socialinių paslaugų skyrimo, jų teikimo sustabdymo ar nutraukimo originalas įsegamas į asmens bylą, sprendimo kopija išsiunčiama asmeniui per 5 darbo dienas nuo sprendimo priėmimo dienos.

52. Priėmus sprendimą dėl trumpalaikės socialinės globos socialinės rizikos vaikui (šeimai) skyrimo, sustabdymo ir nutraukimo, Savivaldybės administracijos direktoriaus įsakymą rengia Vaiko teisių apsaugos skyrius.

VI. PAGALBOS PINIGŲ SKYRIMAS GLOBOJANČIOMS ŠEIMOMS

53. Pagalbos pinigai skiriami fiziniams asmenims – globėjams ar rūpintojams (toliau – globėjai), kurių globojamiems vaikams (ne giminaičiams) globa ar rūpyba nustatyta Vaiko teisių apsaugos skyriaus teikimu.

54. Vaikas ne giminaitis – tai vaikas, neturintis su globėjais tiesiosios ir šoninės linijos giminystės ir svainystės ryšių (vaikai, vaikaičiai, tėvai, seneliai, proseneliai, broliai, seserys, pusbroliai, pusseserės, dėdės, tetos, sūnėnai, dukterėčios, posūniai, podukros, patėviai, pamotės, uošviai, uošvės, žentai, marčios).

55. Pagalbos pinigai globėjams skiriami globos ar rūpybos laikotarpiu už kiekvieno vaiko ne giminaičio globą:

55.1. kai vaiko amžius nuo gimimo iki 3 metų;

55.2. kai vaiko amžius nuo 12 iki 18 metų;

55.3. neatsižvelgiant į vaiko amžių, jei vaikas neįgalus;

55.4. neatsižvelgiant į vaiko amžių, jei globėjai globoja du ar daugiau vaikų.

Pagalbos pinigų globėjams skyrimas kontroliuojamas Kauno miesto savivaldybės administracijos direktoriaus nustatyta tvarka.

Punkto pakeitimai:

Nr. T-26, 2014-01-16, paskelbta TAR 2014-01-20, i. k. 2014-00326

56. Globėjai, globojantys vaiką ne giminaitį, prašymą (sutikimą) skirti pagalbos pinigus globėjams su visais reikiamais dokumentais pateikia Socialinių paslaugų skyriaus atsakingam darbuotojai.

57. Kreipimosi dėl pagalbos pinigų globėjams diena laikoma diena, kurią priimtas prašymas skirti pagalbos pinigus. Visi reikiami dokumentai turi būti pateikti per mėnesį. Jeigu per mėnesį reikiamų dokumentų pareiškėjas nepateikia, jo prašymas laikomas nepateiktu.

57. Kreipiantis dėl pagalbos pinigų globėjui skyrimo būtina pateikti:

57.1. prašymą skirti pagalbos pinigus globėjams;

57.2. globėjų asmens dokumentus;

57.3. globotinio gimimo liudijimą;

57.4. dokumentus apie globos (rūpybos) nustatymą ir asmens paskyrimą globėju (rūpintoju).

58. Vaiko teisių apsaugos skyrius parengia pažymą apie globotinio ir globėjo giminystės ir svainystės ryšius ir rekomendaciją skirti ar neskirti pagalbos pinigus globėjams ir per 14 kalendorinių dienų pateikia Socialinių paslaugų skyriaus atsakingam darbuotojui.

59. Prašymus ir visus reikiamus dokumentus Socialinių paslaugų skyriaus atsakingas darbuotojas teikia svarstyti Komisijai.

60. Komisijos protokoliniai nutarimai įforminami sprendimais, kuriuos pasirašo Komisijos pirmininkas arba jo pavaduotojas.

VII. ASMENS SIUNTIMAS Į ĮSTAIGAS

61. Ilgalaikei socialinei globai į Įstaigas gali būti siunčiami šie asmenys ne mažiau kaip 1 metus deklaravę gyvenamąją vietą Kauno miesto savivaldybės teritorijoje (išskyrus atvejus, kai asmuo atliko bausmę įkalinimo įstaigoje ar priverstinai buvo gydomas psichiatrijos ligoninėje arba asmens paskutinė gyvenamoji vieta buvo Kauno miesto savivaldybės teritorijoje):

61.1. senyvo amžiaus asmenys, kuriems nustatytas didelis specialiųjų poreikių lygis (75 metų ir vyresniems asmenims specialiųjų poreikių lygio nustatyti nebūtina) ir kuriems socialinių paslaugų negalima suteikti namuose arba tos paslaugos yra neefektyvios, neturintys artimųjų, pagal įstatymus privalančių juos prižiūrėti;

Punkto pakeitimai:

Nr. T-656, 2014-11-27, paskelbta TAR 2014-12-01, i. k. 2014-18258

61.2. suaugę asmenys su negalia, kuriems nustatytas darbingumo lygis iki 40 procentų ir kuriems būtina ilgalaikė socialinė globa, neturintys artimųjų, pagal įstatymus galinčių juos prižiūrėti;

61.3. senyvo amžiaus asmenys, kuriems nustatytas didelis specialiųjų poreikių lygis, ir suaugę asmenys su negalia, kuriems nustatytas darbingumo lygis iki 40 procentų, kurie patys dėl negalios negali apsitarnauti ir kuriems reikalinga nuolatinė priežiūra ar slauga, turintys artimųjų, kurie dėl objektyvių priežasčių (yra neįgalūs, dėl sveikatos būklės, atlieka bausmę įkalinimo įstaigoje, yra asocialūs asmenys ir kt.) negali jų prižiūrėti;

Punkto pakeitimai:

Nr. T-152, 2013-03-21, paskelbta TAR 2013-03-21, i. k. 2013-00971

Nr. T-656, 2014-11-27, paskelbta TAR 2014-12-01, i. k. 2014-18258

61.4. vaikai su negalia ir be tėvų globos likę vaikai, kuriems yra nustatytas ilgalaikės socialinės globos poreikis ir kurių deklaruota gyvenamoji vieta yra Kauno miesto savivaldybės teritorijoje.

Punkto pakeitimai:

Nr. T-656, 2014-11-27, paskelbta TAR 2014-12-01, i. k. 2014-18258

Punkto pakeitimai:

Nr. T-121, 2012-03-15, paskelbta TAR 2012-03-15, i. k. 2012-00566

62. Į Įstaigas trumpalaikei socialinei globai siunčiami asmenys, kuriems reikalinga nuolatinė priežiūra ar slauga ir kurie neturi artimųjų, pagal įstatymus privalančių juos prižiūrėti. Taip pat gali būti siunčiami asmenys, kurie yra prižiūrimi šeimos narių, globėjų, rūpintojų ar artimųjų, tačiau globėjai, rūpintojai ar artimieji laikinai dėl tam tikrų priežasčių (ligos, komandiruotės, atostogų ir kt.) negali šių asmenų prižiūrėti.

63. Į Įstaigas negali būti siunčiami šie asmenys:

63.1. asmenys, kuriems reikalinga būtinoji psichiatrinė pagalba (išskyrus specialias Įstaigas);

63.2. asmenys, sergantys šiomis ligomis:

63.2.1. ūmiomis infekcinėmis, somatinėmis ligomis;

63.2.2. aktyviąja tuberkulioze;

63.2.3. odos infekcinėmis ligomis;

63.2.4. lytiškai plintančiomis ligomis;

63.2.5. AIDS;

63.2.6. lėtiniu alkoholizmu ar narkomanija.

64. Asmuo gali būti apgyvendintas Socialinių paslaugų įstaigose be eilės, jeigu asmuo (šeima) ar vaikas patiria fizinį ar psichologinį smurtą ar kyla grėsmė jo (jos) fiziniam ar emociniam saugumui ir dėl tam kitų priežasčių (nėra vaikų, globėjų, artimų giminaičių, galinčių asmenį prižiūrėti, arba asmens darbingumo lygis 0–25 proc., arba nustatytas nuolatinės slaugos poreikis (SPP-1 forma), arba yra teismo nutartis dėl neveiksnaus asmens institucinės globos ir kt.).

65. Asmuo siunčiamas į įstaigas, kurių veiklos sritis yra socialinių paslaugų teikimas, o jų teikiama socialinė globa atitinka socialinės globos normas, jos turi licenciją teikti socialinę globą. Įstaigos parenkamos pagal galimybes atsižvelgiant į asmens (globėjo, rūpintojo) pageidavimą ir į Savivaldybės tarybos nustatytą maksimalų perkamos ilgalaikės socialinės globos išlaidų finansavimo dydį.

Punkto pakeitimai:

Nr. T-656, 2014-11-27, paskelbta TAR 2014-12-01, i. k. 2014-18258

66. Prieš apgyvendinant asmenį Socialinių paslaugų įstaigoje arba Įstaigose, kurių savininko teises ir pareigas įgyvendinanti institucija ar dalininkė (savininkė) nėra Savivaldybė arba Socialinės apsaugos ir darbo ministerija, yra išrašomas siuntimas į Įstaigas (toliau – siuntimas) (1 priedas). Siuntimą išrašo Socialinių paslaugų skyriaus atsakingas darbuotojas ir per 3 darbo dienas nuo jo išrašymo dienos išsiunčia asmeniui (globėjui, rūpintojui).

67. Prieš apgyvendinant asmenį Globos namuose, siuntimą išrašo Departamentas ir kopiją pateikia Savivaldybei.

Punkto pakeitimai:

Nr. T-152, 2013-03-21, paskelbta TAR 2013-03-21, i. k. 2013-00971

68. Išrašytas siuntimas galioja 30 kalendorinių dienų nuo jo išsiuntimo asmeniui (globėjui, rūpintojui) dienos. Siuntimo galiojimo laikas gali būti pratęstas, jeigu asmuo (globėjas, rūpintojas) raštu nurodo nenuginčijamas objektyvias priežastis, dėl kurių asmuo per nurodytą laiką negali apsigyventi Įstaigoje. Jeigu asmuo neapsigyvena Įstaigoje per siuntimo galiojimo terminą, sprendimas skirti socialinę globą pripažįstamas negaliojančiu. Taip pat sprendimas pripažįstamas negaliojančiu, kai asmuo pateikia prašymą dėl paslaugų nutraukimo arba asmuo miršta.

69. Socialinių paslaugų skyriaus atsakingas darbuotojas surenka asmens bylos dokumentus pagal Asmens (šeimos) socialinių paslaugų poreikio nustatymo ir skyrimo tvarkos aprašo ir Senyvo amžiaus asmens bei suaugusio asmens su negalia socialinės globos poreikio nustatymo metodikos, patvirtintais Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-94 2 priedą ir parengia asmens bylą. Ši byla reikalinga apgyvendinant asmenį Įstaigoje.

691. Socialinių paslaugų skyriaus atsakingas darbuotojas parengia ir pasirašo pažymą apie asmens mokėjimą už socialinės globos dydį (2 priedas).

Papildyta punktu:

Nr. T-656, 2014-11-27, paskelbta TAR 2014-12-01, i. k. 2014-18258

70. Apgyvendinant asmenį Įstaigose atsakingas darbuotojas, remdamasis Komisijos sprendimu apgyvendinti asmenį, parengia Kauno miesto savivaldybės administracijos direktoriaus įsakymą.

Papildyta punktu:

Nr. T-121, 2012-03-15, paskelbta TAR 2012-03-15, i. k. 2012-00566

71. Savivaldybės sprendimo dėl socialinės globos asmeniui skyrimo nereikia, kai asmuo, apgyvendintas valstybės finansuojamoje įstaigoje iki 2007 m. sausio 1 d., pereina (be tėvų globos likęs vaikas – perkeliamas) į Globos namus. Šie asmenys Globos namuose apgyvendinami Departamento siuntimu.

Punkto pakeitimai:

Nr. T-152, 2013-03-21, paskelbta TAR 2013-03-21, i. k. 2013-00971

Punkto numeracijos pakeitimas:

Nr. T-121, 2012-03-15, paskelbta TAR 2012-03-15, i. k. 2012-00566

VIII. ASMENS (ŠEIMOS) TEISĖS IR PAREIGOS

72. Asmuo (šeima) turi teisę į informacijos ir dokumentų apie asmenį (šeimą) konfidencialumą.

Punkto numeracijos pakeitimas:

Nr. T-121, 2012-03-15, paskelbta TAR 2012-03-15, i. k. 2012-00566

73. Asmuo, jo globėjas, rūpintojas privalo teikti socialiniams darbuotojams informaciją, susijusią su asmens (šeimos) socialinių paslaugų poreikio vertinimu. Asmuo (šeima) atsako už pateikiamų vertinti duomenų tikrumą ir informacijos teisingumą.

Punkto numeracijos pakeitimas:

Nr. T-121, 2012-03-15, paskelbta TAR 2012-03-15, i. k. 2012-00566

IX. INFORMACIJOS APIE ASMENĮ (ŠEIMĄ), GAUNANTĮ (GAUNANČIĄ) SOCIALINES PASLAUGAS, SAUGOJIMAS

74. Informacijai kaupti Socialinių paslaugų skyriuje užvedama asmens (šeimos) registracijos kortelė (3 priedas). Kortelėje įrašoma socialinių paslaugų poreikio nustatymo išvada ir informacija apie socialinių paslaugų skyrimą.

Punkto pakeitimai:

Nr. T-656, 2014-11-27, paskelbta TAR 2014-12-01, i. k. 2014-18258

Punkto numeracijos pakeitimas:

Nr. T-121, 2012-03-15, paskelbta TAR 2012-03-15, i. k. 2012-00566

75. Socialinių paslaugų skyriaus atsakingas darbuotojas atnaujina (papildo) registracijos kortelės duomenis, jei asmuo (šeima) pakartotinai kreipiasi dėl socialinių paslaugų ar pasikeičia duomenys.

Punkto numeracijos pakeitimas:

Nr. T-121, 2012-03-15, paskelbta TAR 2012-03-15, i. k. 2012-00566

76. Asmeniui (šeimai) pakeitus gyvenamąją vietą, registracijos kortelės ir dokumentų kopijos persiunčiamos naujos gyvenamosios vietos savivaldybei.

Punkto numeracijos pakeitimas:

Nr. T-121, 2012-03-15, paskelbta TAR 2012-03-15, i. k. 2012-00566

77. Baigus teikti socialines paslaugas asmeniui (šeimai), jo (jos) registracijos kortelė saugoma 5 metus.

Punkto numeracijos pakeitimas:

Nr. T-121, 2012-03-15, paskelbta TAR 2012-03-15, i. k. 2012-00566

78. Socialinių paslaugų įstaigoje informacija apie socialinių paslaugų poreikį ir teikimą kaupiama ir saugoma asmens byloje.

Punkto numeracijos pakeitimas:

Nr. T-121, 2012-03-15, paskelbta TAR 2012-03-15, i. k. 2012-00566

X. SKUNDŲ NAGRINĖJIMAS

79. Socialinių darbuotojų išvadas dėl asmens (šeimos) socialinių paslaugų poreikio nustatymo, sprendimą dėl socialinių paslaugų asmeniui skyrimo, siuntimą į Įstaigas asmuo (vienas iš suaugusių šeimos narių ar jo globėjas, rūpintojas), kiti suinteresuoti asmenys gali apskųsti Savivaldybės administracijos direktoriui. Šiais atvejais Savivaldybės administracijos direktoriaus įsakymu turi būti sudaryta komisija, kuri pakartotinai nustatytų asmens (šeimos) socialinių paslaugų poreikį.

Punkto numeracijos pakeitimas:

Nr. T-121, 2012-03-15, paskelbta TAR 2012-03-15, i. k. 2012-00566

80. Socialinis darbuotojas, kaltas dėl netinkamo asmens (šeimos) socialinių paslaugų poreikio nustatymo, gali būti traukiamas drausminėn atsakomybėn teisės aktų nustatyta tvarka.

Punkto numeracijos pakeitimas:

Nr. T-121, 2012-03-15, paskelbta TAR 2012-03-15, i. k. 2012-00566

81. Asmens (šeimos) socialinių paslaugų, finansuojamų iš valstybės biudžeto specialių tikslinių dotacijų Savivaldybės biudžetui, socialinių paslaugų poreikio nustatymo ar asmens (šeimos) finansinių galimybių mokėti už jas vertinimo išvadas, sprendimus dėl šių paslaugų skyrimo asmuo (vienas iš suaugusių šeimos narių ar jo globėjas, rūpintojas), kiti suinteresuoti asmenys gali apskųsti Socialinių paslaugų priežiūros departamentui prie Socialinės apsaugos ir darbo ministerijos.

Punkto numeracijos pakeitimas:

Nr. T-121, 2012-03-15, paskelbta TAR 2012-03-15, i. k. 2012-00566

82. Nustatęs pažeidimų dėl asmens socialinių paslaugų, finansuojamų iš valstybės biudžeto specialių tikslinių dotacijų Savivaldybės biudžetui, socialinių paslaugų poreikio nustatymo ar jų skyrimo, teikimo, asmens (šeimos) finansinių galimybių mokėti už šias paslaugas vertinimo, Socialinių paslaugų priežiūros departamentas prie Socialinės apsaugos ir darbo ministerijos kreipiasi į Savivaldybės administracijos direktorių dėl šių trūkumų pašalinimo.

Punkto numeracijos pakeitimas:

Nr. T-121, 2012-03-15, paskelbta TAR 2012-03-15, i. k. 2012-00566

83. Ginčai dėl Savivaldybės institucijos, Departamento ar Socialinių paslaugų priežiūros departamento prie Socialinės apsaugos ir darbo ministerijos priimtų sprendimų nagrinėjami Lietuvos Respublikos administracinių bylų teisenos įstatymo (Žin., 1999, Nr. 13-308; 2000, Nr. 85-2566) nustatyta tvarka.

Punkto pakeitimai:

Nr. T-152, 2013-03-21, paskelbta TAR 2013-03-21, i. k. 2013-00971

Punkto numeracijos pakeitimas:

Nr. T-121, 2012-03-15, paskelbta TAR 2012-03-15, i. k. 2012-00566

_______________________________

Asmens (šeimos) socialinių paslaugų

poreikio nustatymo ir socialinių paslaugų skyrimo

Kauno mieste tvarkos aprašo

1 priedas

(Siuntimo į socialinės globos įstaigas forma)

KAUNO MIESTO SAVIVALDYBĖS ADMINISTRACIJOS SOCIALINIŲ PASLAUGŲ SKYRIUS

SIUNTIMAS Į SOCIALINĖS GLOBOS ĮSTAIGAS

_______________

(data)

Kaunas

Vadovaudamiesi ______________________________________________________

(komisijos pavadinimas, protokolo numeris ir data)

_____________________________________________________________________________

siunčiame_____________________________________________________________________

(vardas, pavardė, gimimo data, adresas)

į _____________________________________________________________________________

(socialinės globos įstaigos pavadinimas)

Siuntimas galioja 30 kalendorinių dienų nuo išsiuntimo dienos.

______________	_____________	_____________

(pareigos)	(parašas)	(vardas, pavardė)

_____________________

Priedo pakeitimai:

Nr. T-121, 2012-03-15, paskelbta TAR 2012-03-15, i. k. 2012-00566

Asmens (šeimos) socialinių paslaugų poreikio nustatymo ir socialinių paslaugų skyrimo Kauno mieste tvarkos aprašo

2 priedas

(Kauno miesto savivaldybės tarybos

2014 m. lapkričio 27 d.

sprendimo Nr. T-656

redakcija)

PAŽYMA APIE ASMENS MOKĖJIMO UŽ SOCIALINĘ GLOBĄ DYDĮ

Nr.

Vadovaudamiesi Valstybinių šalpos išmokų mokėjimo šių išmokų gavėjams, apgyvendintiems ar slaugomiems globos, auklėjimo ar slaugos įstaigose, tvarkos aprašo, patvirtinto Lietuvos Respublikos socialinės apsaugos ir darbo ministro 2005 m. liepos 13 d. įsakymu Nr. A1-201 „Dėl Valstybinių šalpos išmokų mokėjimo šių išmokų gavėjams, apgyvendintiems ar slaugomiems globos, auklėjimo ar slaugos įstaigose, tvarkos aprašo patvirtinimo“, 5 punktu ir Mokėjimo už socialines paslaugas tvarkos aprašu, patvirtintu Lietuvos Respublikos Vyriausybės 2006 m. birželio 14 d. nutarimu Nr. 583 „Dėl mokėjimo už socialines paslaugas tvarkos aprašo patvirtinimo“, pažymime:

Vardas, pavardė
Gimimo data
Gyvenamoji vieta
Asmens pajamos	Pensija (Eur)

Valstybinė šalpos išmoka (Eur)

Slaugos ar priežiūros (pagalbos) išlaidų tikslinė kompensacija (Eur)

Transporto išlaidų kompensacija (Eur)

Šalpos pensija neįgaliajam (Eur)

Kitos išmokos (Eur)

Iš viso (Eur)

80 proc. asmens pajamų be kompensacijos ( Eur)
Asmens turtas	Statiniai (Eur)

Privalomos registruoti transporto priemonės (Eur)

Privaloma registruoti žemės ūkio technika (Eur)

Žemė (Eur)

Akcijos, obligacijos, vekseliai ir kiti vertybiniai popieriai (Eur)

Piniginės lėšos (Eur)

Iš viso (Eur)
Vidutinė nekilnojamojo turto rinkos kaina savivaldybėje Eur už kv. m (R)
Asmens turto vertės normatyvas (N=Rx12 mėn.) (Eur)
Turto vertė, viršijanti normatyvą (Eur)
1 proc. turto vertės, viršijančios normatyvą (Eur)
Mokėjimo už teikiamą ilgalaikę socialinę globą globos namuose dydis per mėnesį
Globos įstaigos pavadinimas
Socialinės globos kaina globos namuose (Eur)
1/3 socialinės globos kainos (Eur)
Asmens lėšos	80 proc. asmens pajamų (Eur)

100 proc. slaugos ar priežiūros (pagalbos) išlaidų tikslinės kompensacijos (Eur)

1 proc. turto vertės, viršijančios normatyvą (Eur)

Iš viso (Eur)

Pagal Ilgalaikės socialinės globos sutartį

iš SODROS (Eur)

iš Socialinės paramos skyriaus 80 proc. (Eur)

iš Socialinės paramos skyriaus 100 proc.(Eur)

1 proc. turto vertės, viršijančios normatyvą (Eur)
Lietuvos Respublikos valstybės biudžeto tikslinės dotacijos lėšos (Eur)
Kauno miesto savivaldybės biudžeto lėšos (Eur)

Atsižvelgiant į asmens mokėjimo už ilgalaikės socialinės globos paslaugos dydį, globos įstaiga šio asmens atžvilgiu laikoma (ne)visiškai finansuojama iš valstybės ar Savivaldybės biudžeto lėšų. Duomenys taikomi nuo apsigyvenimo globos namuose (pasikeitus asmens pajamoms ar turtui) dienos.

___________________	__________	_________________________

(pareigos)	(parašas)	(vardas, pavardė)

_________________________

Papildyta priedu:

Nr. T-656, 2014-11-27, paskelbta TAR 2014-12-01, i. k. 2014-18258

Asmens (šeimos) socialinių paslaugų

poreikio nustatymo ir socialinių paslaugų skyrimo

Kauno mieste tvarkos aprašo

3 priedas

(Asmens (šeimos) registracijos kortelės forma)

ASMENS (ŠEIMOS) REGISTRACIJOS KORTELĖ

__________________ Nr.____

(data)

VARDAS ____________________________________________________________________

PAVARDĖ __________________________________________________________________

ASMENS KODAS

Gyvenamoji vieta:

Deklaruota ___________________________________________________________________

Faktinė ______________________________________________________________________

Telefonas ____________________________________________________________________

Duomenys apie gyvenamosios vietos pakeitimą ______________________________________

____________________________________________________________________________

Asmens socialinė grupė:

 Vaikai, likę be tėvų globos, ir jų šeimos

 Socialinės rizikos vaikai ir jų šeimos

 Vaikai su negalia ir jų šeimos

 Senyvo amžiaus asmenys ir jų šeimos

 Suaugę asmenys su negalia ir jų šeimos

 Socialinės rizikos suaugę asmenys ir jų šeimos

 Socialinės rizikos šeimos

 Kiti asmenys.

Duomenys apie šeimos narius:

Eil. Nr.	Asmens šeimos narių vardai ir pavardės	Gimimo data	Giminystės ryšys	Pastabos

Socialinės paslaugos:

Eil. Nr.	Data	Išvados dėl socialinių paslaugų poreikio nustatymo	Duomenys apie socialinių paslaugų teikimą (skyrimą, sustabdymą, nutraukimą)	Paslaugos teikėjas ir terminas

Atsakingas darbuotojas	_______________	______________________

(parašas)	(vardas, pavardė)

Priedo numeracijos pakeitimas:

Nr. T-656, 2014-11-27, paskelbta TAR 2014-12-01, i. k. 2014-18258

______________________

Pakeitimai:

1.

Kauno miesto savivaldybės taryba, Sprendimas

Nr. T-121, 2012-03-15, paskelbta TAR 2012-03-15, i. k. 2012-00566

Dėl Kauno miesto savivaldybės tarybos 2011 m. vasario 18 d. sprendimo Nr. T-91 „Dėl Asmens (šeimos) socialinių paslaugų poreikio nustatymo ir socialinių paslaugų skyrimo Kauno mieste tvarkos aprašo patvirtinimo“ pakeitimo

2.

Kauno miesto savivaldybės taryba, Sprendimas

Nr. T-152, 2013-03-21, paskelbta TAR 2013-03-21, i. k. 2013-00971

Dėl Kauno miesto savivaldybės tarybos 2011 m. vasario 18 d. sprendimo Nr. T-91 „Dėl Asmens (šeimos) socialinių paslaugų poreikio nustatymo ir socialinių paslaugų skyrimo Kauno mieste tvarkos aprašo patvirtinimo“ pakeitimo

3.

Kauno miesto savivaldybė, Sprendimas

Nr. T-26, 2014-01-16, paskelbta TAR 2014-01-20, i. k. 2014-00326

Dėl Kauno miesto savivaldybės tarybos 2011 m. vasario 18 d. sprendimo Nr. T-91 „Dėl asmens (šeimos) socialinių paslaugų poreikio nustatymo ir socialinių paslaugų skyrimo Kauno mieste tvarkos aprašo patvirtinimo“ pakeitimo

4.

Kauno miesto savivaldybės taryba, Sprendimas

Nr. T-656, 2014-11-27, paskelbta TAR 2014-12-01, i. k. 2014-18258

Dėl Kauno miesto savivaldybės tarybos 2011 m. vasario 18 d. sprendimo Nr. T-91 „Dėl Asmens (šeimos) socialinių paslaugų poreikio nustatymo ir socialinių paslaugų skyrimo Kauno mieste tvarkos aprašo patvirtinimo“ pakeitimo

5.

Kauno miesto savivaldybės taryba, Sprendimas

Nr. T-448, 2016-09-06, paskelbta TAR 2016-09-08, i. k. 2016-23369

Dėl Kauno miesto savivaldybės tarybos 2011 m. vasario 18 d. sprendimo Nr. T-91 „Dėl Asmens (šeimos) socialinių paslaugų poreikio nustatymo ir socialinių paslaugų skyrimo Kauno mieste tvarkos aprašo patvirtinimo“ pakeitimo